साइकल म्याराथनमा सुरज र उषालाई उपाधि 
भरतपुरमा शनिबार आयोजित साइकल म्याराथनमा काठमाडौंका सुरज राना मगर र त्रिभुवन आर्मी क्लबकी उषा खनाल विजेता भएका छन् । प्रज्ञा स्मृति प्रतिष्ठानले आयोजना गरेको प्रतियोगितामा ११ जिल्ला र तीन विभागका ९४ खेलाडी प्रतिस्पर्धी थिए । 
चितवन — भरतपुरमा शनिबार आयोजित साइकल म्याराथनमा काठमाडौंका सुरज राना मगर र त्रिभुवन आर्मी क्लबकी उषा खनाल विजेता भएका छन् । प्रज्ञा स्मृति प्रतिष्ठानले आयोजना गरेको प्रतियोगितामा ११ जिल्ला र तीन विभागका ९४ खेलाडी प्रतिस्पर्धी थिए ।  नारायणगढ पुल्चोकबाट सुरु भएको म्याराथनका सहभागीले भरतपुर र पश्चिम चितवन हुँदै ६५ किलोमिटर दूरी पार गरेर पुनः पुल्चोक आएका थिए । सुरजले उक्त दूरी एक घण्टा ५६ मिनेट २० सेकेन्डमा पार गरे । दोस्रो हुने आर्मीका हिमाल टमाटाले एक घण्टा ५६ मिनेट ३२ सकेन्ड लगाए । तेस्रो भएका गण्डकीमा हिक्मत विश्वकर्माले टमाटाले भन्दा ८ सेकेन्ड मात्रै बढी लगाए । महिलातर्फ उषाले २ घण्टा ३ मिनेटमा दूरी पार गरिन् । दोस्रो भएकी नुवाकोटकी लक्ष्मी मगर एक सेकेन्डले पछाडि परेकी हुन् । तेस्रो भएकी धादिङकी सोनिया गुरुङले २ घण्टा १२ मिनेट १५ सेकेन्ड लगाइन् । दुवैतर्फ विजेताले ४५ हजार, दोस्रोले ३५ हजार र तेस्रो हुनेले ३० हजार रुपैयाँ पुरस्कार पाए । टपटेनभित्र पर्नेले ५ देखि २५ हजार रुपैयाँसम्म पुरस्कार पाएका थिए । मास्टर्स ३० प्लसतर्फ आर्मीका प्रेमसिंह मन्याल पहिलो र दीपेश चौधरी दोस्रो भए । सिन्धुपाल्चोकका हर्क लामा तेस्रो भए । उनीहरूले क्रमशः २५ हजार, २० हजार र १५ हजार रुपैयाँ पुरस्कार पाए । ग्रान्ड मास्टर (५० प्लस) मा ललितपुरमा बस्ने नेदरल्यान्ड्सका नागरिक जोन बेन्टिक पहिलो भए । काठमाडौंका भाइराजा महर्जन दोस्रो र ज्ञानेन्द्र स्थापित तेस्रो भए । उनीहरूले क्रमशः २०, १५ र १० हजार रुपैयाँ पुरस्कार पाए । चितवन च्याम्पियनतर्फ मेरिना मगर पहिलो र सुधा तिमिल्सिना दोस्रो भए । सोही विधाको पुरुषमा सन्दीप श्रेष्ठ पहिलो, प्रमित थापा दोस्रो र रोनिश कर्मचार्य तेस्रो भए । यस विधामा पहिलोले २०, दोस्रोले १५ र तेस्रोले १० हजार पाए । विजेतालाई पूर्वप्रधानमन्त्री तथा नेकपा माओवादी केन्द्रका अध्यक्ष पुष्पकमल दाहालले पुरस्कृत गरेका थिए । दाहालका दिवंगत छोराछोरी प्रकाश र ज्ञानुको नाममा ‘प्रज्ञा स्मृति प्रतिष्ठान’ खुलेको हो । खेलकुदमन्त्री महेश्वरजंग गहतराजले आवदेखि साइकल म्याराथनलाई नियमित कार्यक्रममा राखिने बताए । 